Tal lyver sjældent, og tal for stemmeprocenter viser, at indvandrere og efterkommere halter efter etniske danskere, når det kommer til folketingsvalg.

Men en Facebook-gruppe, der blev oprettet i søndags, har allerede nu rundet 9.000 medlemmer og vokser med over 100 nye medlemmer i timen i skrivende stund.

Gruppen opfordrer folk til at deltage i demokratiet og bruge deres stemme den 5. juni. Det her er et billede, som blev lagt op i gruppen igår. Foto: Amalie Rune

Det er gruppen 'Muslimer til stemmeboksene 2019', og den har til formål at forbedre stemmeprocenten blandt muslimer med dansk statsborgerskab.

- Vi vil gerne opfordre den her generation til at få både de yngre og de ældre til at stemme, få indflydelse og sige det, man mener, siger administrator Hannin El-Khatib.

Hun er selv blandt det muslimske mindretal, der er født og opvokset i Danmark med palæstinensiske rødder.

- I stedet for at brokke os, skal vi have indflydelse på det danske samfund. Vi er alle sammen en del af det, og vi har alle sammen set, hvordan debatterne meget hurtigt bliver diskriminerende, siger Hannin El-Khatib.

- Vi har set, at det kan have en stærk betydning at finde personer, som vælgerne kan identificere sig med. Kasper Møller Hansen, valgforsker, om hvad der kan give højere stemmeprocent

Og netop følelsen af diskrimination er ifølge El-Khatib en væsentlig årsag til, at så mange stemmeberettigede muslimer bliver hjemme på valgdagen.

- Hver gang man tænder for tv'et, er der ni ud af ti gange en kritik af indvandrere, og så skal man begynde at forsvare, at man er indvandrer. Derfor er mange holdt op med at forholde sig til politik. Det har så bare den konsekvens, at man får mindre og mindre indflydelse, siger hun.

Lavere stemmeprocent